KIRJALLINEN KYSYMYS E-1203/01 esittäjä(t): Alexandros Alavanos (GUE/NGL) neuvostolle. Euroopan unionin talousarvion kasvattaminen.



Virallinen lehti nro 081 E , 04/04/2002 s. 0015 - 0016



KIRJALLINEN KYSYMYS E-1203/01 esittäjä(t): Alexandros Alavanos (GUE/NGL) neuvostolle (24. huhtikuuta 2001) Aihe: Euroopan unionin talousarvion kasvattaminen Euroopan unionin taloudellista ja sosiaalista yhteenkuuluvuutta koskevaan toiseen mietintöön on kirjattu suuria kehityseroja jäsenvaltioiden, alueiden ja myös tulevina vuosina EU:hun liittyvien valtioiden välillä. Näiden erojen pienentäminen tai edes niiden estäminen kasvamasta suuremmiksi, edellyttää huomattavasti suurempaa rahoitusta kuin mihin EU:n talousarvio antaa mahdollisuuden. Samanaikaisesti BSE-kriisin aiheuttamien toimien kustannukset ovat kasvattaneet maatalousmenot niiden sallitulle ylärajalle ja näin tehneet mahdottomiksi kaikki muut toimet pakottaen leikkauksiin maatalousmenojen muilla osa-alueilla. Kun näyttää yhä selvemmältä, ettei EU:n talousarviosta pystytä sekä kattamaan laajentumisen synnyttämiä tarpeita että palvelemaan EU:n nykyisen politiikan tarpeita, aikooko neuvosto tutkia EU:n omien varojen kasvattamisen mahdollisuutta? Ovatko jäsenvaltiot ottaneet esiin kysymystä omien varojen lisäämisestä tai rahoitusnäkymien tarkistamisesta? Mitä neuvosto aikoo tehdä rahoitustarpeiden aiheuttamien paineiden suhteen? Vastaus (20. marraskuuta 2001) Neuvosto antoi 12. maaliskuuta 2001 päätelmät vuoden 2002 talousarvion suuntaviivoista. Näiden päätelmien mukaisesti neuvosto haluaa korostaa, että se aikoo soveltaa täysimääräisesti 6. toukokuuta 1999 tehtyä toimielintenvälistä sopimusta talousarviota koskevasta kurinalaisuudesta ja talousarviomenettelyn parantamisesta(1) ja että yhteisön menojen vuosina 20002006 on pysyttävä sopimukseen sisällytettyjen rahoitusnäkymien rajoissa. Omien varojen kehitystä kyseisellä ajanjaksolla säädellään lisäksi 29. syyskuuta 2000 tehdyllä neuvoston päätöksellä (2000/597/EY, Euratom) Euroopan yhteisöjen omien varojen järjestelmästä(2), joka tulee voimaan vuonna 2002, ja maatalousmenojen kehitystä 26. syyskuuta 2000 talousarvion kurinalaisuudesta annetulla neuvoston asetuksella (EY) N:o 2040/2000(3). Neuvosto muistuttaa, että Euroopan parlamentin, neuvoston ja komission hyväksymä toimielinten välinen sopimus sisältää useita määräyksiä odottamattomien menojen kattamiseksi sopimuksen ja rahoitusnäkymien soveltamisen aikana siten, että käytetään joko eri otsakkeisiin sisältyvää liikkumavaraa, erilaisia rahastoja, joustovälinettä tai ennakoimattomiin menoihin varattua liikkumavaraa, mutta että komission on tarvittaessa tehtävä asiaa koskevia ehdotuksia. Neuvosto muistuttaa myös, että rahoitusnäkymät ovat riittävän joustavat Euroopan unionin rahoitustarpeiden käsittelemiseksi, ja katsoo näin ollen, että tarvetta niiden tarkistamiseen ei ole. Erityisesti laajentumiseen liittyvien kulujen osalta neuvosto kiinnittää arvoisan parlamentin jäsenen huomion siihen, että toimielinten välinen sopimus sisältää 15 jäsenvaltion unionin rahoitusnäkymien lisäksi liitteessä II rahoituspuitteet 21 jäsenvaltion unionille ottaen huomioon laajentumiseen liittyvät ennakoitavissa olevat rahoitustarpeet. Lisäksi sopimuksen 25 kohta mahdollistaa tarvittaessa rahoitusnäkymien mukauttamisen. Siinä määrätään nimittäin: Kyseessä oleviin otsakkeisiin tehtävät muutokset eivät saa ylittää määriä, jotka esitetään tämän sopimuksen erottamattoman osan muodostavassa liitteessä II olevassa ohjeellisessa rahoituskehyksessä, joka perustuu olettamukseen unionin laajentumisesta kuudella uudella jäsenvaltiolla vuodesta 2002 alkaen. Lisämäärärahojen tarve katetaan rahoitusnäkymissä tähän tarkoitukseen varatuilla määrärahoilla ja tarvittaessa turvautumalla omiin varoihin, jotka lisääntyvät unionin laajentumisen myötä kasvaneen yhteisön BKTL:n johdosta. Lisäksi komissio on ilmoittanut, että se laatii vuoden 2004 loppuun mennessä yleisen arvioinnin järjestelmästä, ottaen siinä huomioon erityisesti laajentumisen vaikutukset budjetin rahoitukseen. (1) EYVL C 172, 18.6.1999, s. 1. (2) EYVL L 253, 7.10.2000, s. 42. (3) EYVL L 244, 29.9.2000, s. 27.